A red sign with a rooster on it

Description automatically generatedPranešimas žiniasklaidai

2025 m. rugpjūčio 7 d.

Vilnius

**„Candy POP“ stiprina pozicijas globalioje saldumynų rinkoje – tapo oficialiu „The Hershey Company“ platintoju Baltijos šalyse**

Specializuotą prekių ženklą „Candy POP“ valdanti bendrovė „Konfesta“, pastaruoju metu stiprinusi pozicijas Baltijos šalių skanėstų tiekimo segmente, pasirašė reikšmingą bendradarbiavimo sutartį su „SRG International“ – oficialiu JAV saldumynų milžinės „The Hershey Company“ produkcijos platintoju Europoje.

Šios strateginės partnerystės pagrindu „Candy POP“ tapo oficialia „The Hershey Company“ produkcijos platinimo partnere Baltijos šalyse. Toks susitarimas – retas atvejis Lietuvoje, stiprinantis ne tik bendrovės, bet ir visos šalies pozicijas globalioje tiekimo grandinėje.

**Nuo derybų starto iki parašo – metai**

Bendrovė „The Hershey Company“ šiuo metu yra didžiausia šokolado gamintoja JAV, valdanti daugiau nei 90 prekių ženklų. Ji užima daugiau nei trečdalį šalies šokolado rinkos, lenkdama tokius pasaulinius milžinus kaip „Mars Inc.“, „Ferrero“, „Mondelez International“ ir „Nestlé“.

„Derybos nuo pirmųjų pokalbių iki galutinio susitarimo pasirašymo truko apie metus. Atrankos procesas buvo itin detalus, atspindintis aukštus standartus, kuriuos „SRG International“ taiko savo partneriams. Buvome įvertinti už nuosekliai augantį didmeninės prekybos tinklą, pardavimų rezultatus ir stiprius ryšius, kuriuos esame užmezgę su pagrindiniais prekybos tinklais visame regione“, – pasakoja Dovydas Juškys, „Candy POP“ bendraįkūrėjas ir grupės vadovas.

**Tikslas – padvigubinti pardavimus regione**

Pasak Dovydo Juškio, vienas pagrindinių „Candy POP“ keliamų tikslų – per dvejus metus padvigubinti „The Hershey Company“ produktų pardavimus Baltijos regione. Ambicingi planai grindžiami augančiu vartotojų susidomėjimu globaliais saldumynais ir užkandžiais.

„Vos prieš dvejus metus prekybos partnerius turėjome įtikinėti, kad mūsų rinkoje nišiniais vadinti rinktiniai skanėstai ir užkandžiai iš JAV gali generuoti reikšmingus pardavimus. Šiandien „Candy POP“ siūlomas asortimentas rikiuojasi pagrindinėse didžiųjų prekybos tinklų lentynose visose Baltijos šalyse – tokie rezultatai nelieka nepastebėti, todėl esame pasirengę diktuoti kryptį visam šio segmento augimui regione“, – tvirtina Dovydas Juškys.

Pasak Dovydo Juškio, didžiausias dėmesys artimiausiu metu bus skiriamas „Reese’s“ produktų linijai – tai vienas geidžiamiausių JAV prekių ženklų, jau spėjęs įsitvirtinti ir Baltijos regione. Parduotuvių lentynose taip pat dažniau bus matomi „Hershey’s“ šokoladai, „Jolly Rancher“, „Twizzlers“, „Ice Breakers“ ir kiti kultiniai skanėstai.

„Candy POP“ aktyviai plečia savo asortimento prekių ženklų portfelį ir prekybos kanalus tiek didmeninėje, tiek mažmeninėje rinkoje. Šiuo metu „Candy POP“ didmeninės prekybos portfelį sudaro daugiau nei 20 skirtingų mažmeninės prekybos tinklų, kurie kartu apima apie 3000 pardavimo vietų (POS). Bendrovė taip pat valdo 34 mažmeninės prekybos parduotuves Lietuvoje, Latvijoje, Estijoje ir Lenkijoje. Šiais metais „Candy POP“ parduotuvių tinklą papildys dar trys nauji taškai.

Be „Hershey“, įmonė taip pat yra oficiali „Ferrara Group“ atstovė Baltijos šalyse – šiai grupei priklauso tokie prekių ženklai kaip „Nerds“, „Laffy Taffy “, „Black Forest“ ir kiti.

**Apie „Candy POP“**

„Candy POP“ yra pirmaujantis specializuotas mažmeninės prekybos tinklas Baltijos šalyse, siūlantis rinktinius saldumynus, užkandžius ir gėrimus, kurių didžioji dalis atkeliauja iš JAV, Azijos ir kitų egzotinių kraštų. Įmonė valdo 34 parduotuves Lietuvoje, Latvijoje, Estijoje ir Lenkijoje. 2024 m. visos „Candy POP“ įmonių grupės konsoliduota apyvarta siekė 22 mln. eurų.